|  |  |
| --- | --- |
|  |  |
|  |  |
|  |  |
|  |  |
|  |  |
|  |  |
|  |

**Kommissorium for afklaring omkring en ny IV-aftale i Syddanmark**

**Baggrund og formål**

Det Administrative Kontaktforum (DAK) besluttede på mødet i maj 2020, at der skal arbejdes videre med et beslutningsgrundlag, som afklarer mulighederne for en ny IV-aftale i Syddanmark. I arbejdet skal indgå erfaringer fra de andre regioner, erfaringer fra anvendelsen af IV-pumper i Region Syddanmark samt en afklaring af målgrupperne for henholdsvis IV-pumper og en ny IV-aftale. Opgaven forankres i Følgegruppen for Behandling og Pleje, og arbejdet præsenteres for DAK hurtigst muligt.

Følgegruppen for Behandling og Pleje lægger vægt på, at en ny IV-aftale også har fokus på borgerperspektivet og inddrager relevante patientinteresser i arbejdet. Følgegruppen anerkender, at der er behov for en løsning omkring økonomien. Derudover er der behov for at en gennemgang af evidens i forhold til muligheden for behandling i tabletform. En aftale skal afgrænses til relevante patientgrupper, og der er behov for et estimat af volumen i aftalen.

Der nedsættes en arbejdsgruppe, som med kort frist og med afsæt i ovenstående kan beskrive mulighederne for udarbejdelse af en ny aftale om IV-behandling i nærområdet eller i borgerens eget hjem. *Kompetencegruppen for Opgaveoverdragelse* samt *Kompetencegruppen for Monitorering*  kan med fordel inddrages fra starten i arbejdet med at beskrive afregningsmodel samt evaluering og monitorering af aftalen. Arbejdsgruppen skal ligeledes sikre patientinddragelse i arbejdet, så patientperspektivet bliver centralt i udviklingsarbejdet.

Der er i gangsat en national Medicinsk Teknologivurdering (MTV) af intravenøs antibiotikabehandling i eget hjem. Effekter og risici ved brug af intravenøs antibiotikabehandling i eget hjem samt organisatoriske, patientrelaterede og økonomiske konsekvenser ønskes belyst med henblik på etablering af et beslutningsgrundlag, der kan bruges som afsæt for prioritering og brug af intravenøs behandling i eget hjem. Projektet vurderes at kunne færdiggøres med aflevering af en rapport primo 2021 og et 1. rapportudkast i efteråret 2020. Hvis det er muligt i forhold til arbejdsgruppens tidsplan, inddrages relevante erfaringer fra MTV’en i arbejdet.

**Opgave**

Gruppen udarbejder et beslutningsgrundlag, som dels beskriver IV-behandling i nærområdet eller i borgerens eget hjem (Spor I), og dels beskriver perspektiverne i øget anvendelse af pumper (Spor II). Der er behov for beskrivelse af målgruppe, konkrete opgaver og økonomi for alle aftalens parter – herunder almen praksis – i begge spor. Det foreslås, at modellen for planlagt og aftalt opgaveoverdragelse finder anvendelse – om ikke andet som tjeckliste i forhold til at disponere arbejdet.

**Spor I – IV-aftale**

* Afdække hvilke målgrupper, der skal tilbydes IV-behandling i nærområdet, herunder foreslå kriterier ift. differentiering af hvilke borgere, der skal tilbydes IV-behandling med væske og antibiotika i 1) hjemmet, 2) lokalt sundhedshus/sygeplejeklinik/plejecenter eller 3) på hospitalet
* Afdække hvilke utensilier, der skal benyttes til IV-behandling med væske og antibiotika
* Afdække krav til tilstedeværelse af fagperson (tidsforbrug) pr. IV-behandling
* Fastlægge fælles principper for beregning af økonomi – fx marginalomkostninger og/eller enhedsomkostninger (der foreligger beregningsmodeller fra de nye IV-aftaler i Region Midt og Nordjylland)
* Afdække omfang af IV-behandlinger i nærområdet ud fra de foreslåede målgrupper i den faglige del, herunder tidsforbrug
* Beskrive ét eller flere forslag til finansiering med fordeling af økonomi mellem region og kommuner
* Skabelon/system for afregningsregistrering – herunder afdække de it-tekniske forudsætninger og de forventede administrative ressourcetræk
* Model for monitorering af data for omfang for at følge udviklingen de første år, herunder afdække de forventede administrative ressourcetræk
* Model for undersøgelse af den borgeroplevede kvalitet

Som baggrund for arbejdet i gruppen afdækker henholdsvis region og kommuner forhold af betydning for IV-behandling i nærområdet:

***Kommunerne:***

* Antal IV-behandlinger (afsæt i seneste opgørelse minus subsidierende behandling med pumpe)
* Typer af IV-behandlinger
* Kommunale arenaer for IV-behandling i nærområdet (fx sundhedshuse, sygeplejeklinikker, plejecentre).

***Regionen:***

* Omfang/forventet omfang af borger/pårørendes selvadministration af IV-behandling, som aktuelt er ved at blive udbredt til alle hospitaler
* Omfang af patienter, der for nuværende udskrives til IV-behandling i eget hjem, og som kræver involvering af den kommunale sygepleje/akutfunktion
* Regionale arenaer for IV-behandling i nærområdet, fx regionale sundhedshuse.

**Afgrænsning**

Gruppen beskriver et beslutningsgrundlag vedrørende IV-behandling med væske og antibiotika, hvor dette er opstartet i hospitalsregi, og det lægefaglige ansvar for IV-behandling i nærområdet derfor er placeret på hospitalet. I regionalt regi arbejdes sideløbende med implementering af selvadministration af IV-behandling for så mange som muligt – herunder gennemgang af evidens i forhold til muligheden for behandling i tabletform.

Beslutningsgrundlaget tager afsæt i de gældende Samarbejdsaftaler om IV-behandling med antibiotika og væske i Region Syddanmark.

***Bilag***

1. Samarbejdsaftale om Intravenøs behandling i kommunalt regi – Nordjylland
2. Rammeaftale mellem 11 nordjyske kommuner og Region Nordjylland om intravenøs behandling i kommunalt regi – Nordjylland
3. Afregning, monitorering og kvalitetsopfølgning i aftale om IV-behandling i kommunalt regi – Nordjylland
4. Samarbejdsaftale om IV-behandling i nærområdet – antibiotika og isotone væsker i kommunalt regi - Midtjylland

**Spor II – Øget anvendelse af pumper/tabletbehandling**

Arbejdet tager afsæt i regionalt notat til Koncernledelsesforum, som bl.a. afdækker regionale tiltag på IV-området og beskriver perspektiverne ved øget anvendelse af pumper i behandlingen. Det skal afdækkes, hvilke præparater der kan gives på pumpe i forhold til holdbarhed etc.

***Bilag***

1. Udbredelse af brugen af mobil IV-behandling, Region Syddanmark juni 2020
2. Aktuelle indsatser inden for antibiotikabehandling, Region Syddanmark juni 2020
3. Aktuelle indsatser inden for øvrige områder/patientgrupper, Region Syddanmark juni 2020
4. Potentielle indsatser inden for antibiotikabehandling, Region Syddanmark juni 2020
5. Potentielle indsatser inden for øvrige områder/patientgrupper, Region Syddanmark juni 2020

**Deltagere**

Gruppen nedsættes med reference til Følgegruppen for Behandling og Pleje, hvorfra der er udpeget en regional og en kommunal tovholder fra Følgegruppen. Gruppen understøttes af Sekretariatet for Følgegruppen.

***Formandskab***

Marianne Lundegaard, oversygeplejerske, Ortopædkirurgisk Afdeling O, OUH

Charlotte Scheppan, sundhedschef, Odense Kommune

***Medlemmer***

* 1 kommunal repræsentant fra hvert SOF-område med relevante kompetencer inden for de kommunale akutområder og eller hjemmesygeplejen og kendskab til IV-behandling i patientens eget hjem.
* 1 regional repræsentant fra de fire somatiske sygehuse med klinisk erfaring med IV-behandling, gerne også erfaring med mobil IV-behandling (via pumper), både lægefaglig og sygeplejefaglige kompetencer ønskes repræsenteret i gruppen
* 1 repræsentant fra sygehusapoteket med viden om medicin til pumpebehandling – håndtering og holdbarhed
* 1 regional hygiejnesygeplejerske
* 1 repræsentant fra almen praksis
* 1-2 kommunale repræsentanter der har kendskab til kommunernes datasystemer og økonomi- og afregningssystemer (hvis Kompetencegruppen for monitorering ikke bidrager med disse kompetencer)
* 1-2 regionale repræsentanter, der har kendskab til regionens datasystemer og økonomi- og afregningssystemer (hvis ikke Kompetencegruppen for monitorering har de kompetencer)

***Sekretariat***

1 regional konsulent, Tværsektorielt samarbejde, Region Syddanmark

1 kommunal konsulent

**Tids- og procesplan**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | Okt..2020 | Nov.2020 | Dec.2020 | Jan.2020 | Feb.2020 | Marts2020 | April2020 | Maj2020 |
| Godkendelse af kommissorium i Følgegruppen |  |  |  |  |  |  |  |  |
| Udpegning af arbejdsgruppe |  |  |  |  |  |  |  |  |
| Analyser + afregningsmodel samt monitorering etc. |  |  |  |  |  |  |  |  |
| Udarbejdelse af beslutningsgrundlag til DAK |  |  |  |  |  |  |  |  |
| Beslutning i DAK |  |  |  |  |  |  |  |  |
| Beslutning i SKU |  |  |  |  |  |  |  |  |
|  |  |  |  |  |  |  |  |  |

*Følgegruppen for behandling og pleje, sept. 2020.*